**Tværgående samarbejdsaftale mellem Fredericia og Middelfart kommuner på specialiserede ydelser indenfor høre,- tale, syn og IKT**

Formål:

For at forøge kvaliteten i borgerbetjeningen og styrke effektiviteten i opgaveløsningen indenfor levering af ydelser til voksne inden for høre,- tale,- syns- og IKT-området ønsker Fredericia og Middelfart Kommuner at styrke samarbejdet, således at de to kommuner kan levere ydelser af høj faglig kvalitet og med optimering af medarbejderressourcer.

0mråde:

Samarbejdet vedrører ydelser efter servicelovens §§ 112 og 113 og lov om specialundervisning til voksne, hjælpemidler til voksne og specialundervisning af voksne indenfor tale,- syns,- høre og IKTområdet.

Ikrafttræden:

Samarbejdet træder i kraft den 1. april 2015

Etablering af tværkommunalt samarbejde:

Fredericia Kommune råder over lejemålet Vesterballevej 4-6, 7000 Fredericia, hvorfra det tværkommunale samarbejde skal drives. Fredericia Kommune fremlejer en ideel anpart af lejemålet til Middelfart Kommune, svarende til 43 %. (2015-niveau).

Hver kommune kan herudover etablere egne satellitter.

Kommunerne samarbejder om fælles udnyttelse af materiel og indretninger af forskellig art.

Lån og hæftelse:

Hver kommune har eget budget og hæfter for egne dispositioner.

Det tværkommunale samarbejde kan således ikke påtage sig økonomiske forpligtelser, herunder ikke optage lån eller påtage sig garantiforpligtelser.

Hver kommune foretager egne indkøb. Hvis det er hensigtsmæssigt at deles om brug af materiel, aftaler parterne, at det anskaffes af den ene af kommunerne og stilles til rådighed for den anden.

I forhold til sådanne anskaffelser hæfter Fredericia Kommune i det indbyrdes forhold med 57 % og Middelfart Kommune med 43 % (2015-niveau)

Reguleringsklausul

Aftalen har det forholdsmæssige folkeregistertal i 2014 som udgangspunkt for hæftelsesgraden i 2015.

Hæftelsesgraden reguleres en gang årligt, 1. gang den 1. januar 2016 i overensstemmelse med det forudgående års folkeregistertal

Organisatorisk:

Aftalen medfører ikke organisatoriske ændringer.

Hver kommune håndterer således egne sager i overensstemmelse med Byrådets instruktioner.

Det indebærer eksempelvis, at der kan være forskel på de to kommuners serviceniveau.

Det betyder også, at hver kommune har eget budget og at hver egen kommune har eget log-in i forhold til journal mv.

Medarbejdere:

Alle medarbejdere ansættes med en beskæftigelsesgrad på 57 % i Fredericia Kommune og 43% i Middelfart Kommune. Beskæftigelsesgraden skal ses i forhold til de to ansættelsers samlede timetal.

Fordelingen af timetal er udtryk for bedste skøn i forhold til tyngden af opgaver pr. 1. april 2015.

Fordelingen af timetal reguleres ikke i forhold til den ansatte, men kan danne grundlag for en intern mellemregning mellem de to kommuner i overensstemmelse med den generelle reguleringsklausul i denne aftale.

Medarbejderne er i deres arbejde underlagt instruktion fra den pågældende kommune, som de konkret arbejder for.

Ledelse:

Den daglige ledelse varetages af lederen af det tværkommunale samarbejde. Lederen refererer til de to chefer i Fredericia og Middelfart Kommuner.

Ansvar for opgaveløsningen:

Hver kommune varetager opgaveløsningen for egne borgere og fastlægger serviceniveauet.

Ledelsesgrundlag:

Samarbejdet er et samarbejde mellem to selvstændige enheder. For at løfte opgaven forpligter begge parter sig til at holde et højt informationsniveau om interne forhold af relevans for samarbejdet.

Der afholdes jævnlige ledermøder med deltagelse af lederen af det tværkommunale samarbejde og cheferne i de to kommuner med henblik på at udveksle informationer og instrukser. Der er fokus på tidligt at informere om eventuelle forventelige ændringer i struktur, økonomi, personalepolitiske forhold, opgaver, serviceniveau mv.

Tvister:

Enhver tvist, der måtte opstå om forståelsen af denne samarbejdsaftale søges løst i enighed.

Såfremt en mindelig ordning ikke kan opnås søges tvisten løst ved de almindelige domstole.

Væsentlige ændringer i aftalen:

Ændringer i serviceniveau, der medfører en samlet besparelse på mere end 2 % af den enkelte kommunes budget skal varsles med 6 måneders frist til den 1. i en måned og samarbejdsaftalen skal genforhandles.

Opsigelse:

Hver af parterne kan opsige aftalen med 6 måneders frist til den 1. januar.

Dato: Dato:

Fredericia Kommune Middelfart Kommune

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Michael Holst Mette Heidemann

7.november 2014